## El Consell aprova els criteris per a l’assignació del Fons de Cooperació Municipal

*** El nou repartiment respon al compliment de la sentència del TSJCV que anul·lava el Pla sectorial de finançament per no usar “els mateixos criteris que el fons estatal”**

El Consell ha aprovat un acord que establix els criteris objectius que s’usaran en l’assignació del Fons de Cooperació Municipal dels municipis i les entitats locals de la Comunitat Valenciana.

Este acord respon a la necessitat de complir la sentència del Tribunal Superior de Justícia de la Comunitat Valenciana (TSJCV), de data de 20 d’abril de 2024, en què s’anul·la el Pla sectorial de finançament bàsic del Fons de Cooperació Municipal 2024, aprovat en l’anterior legislatura, el 24 de març de 2023, per vulnerar els criteris objectius de repartiment, incomplint l’article 64.3 de l’Estatut d’Autonomia, que indica que este fons es crearà amb “els mateixos criteris que el fons estatal”.

Per a l’aplicació adequada dels criteris de distribució cal distingir entre els municipis del model de participació en els tributs de l’Estat, per als municipis amb població de dret inferior a 75.000 habitants, i els municipis del model de cessió d’impostos i fons complementari de finançament, aplicable en els municipis amb població de dret igual o superior a 75.000 habitants o que siguen capital de província o de comunitat autònoma.

L’assignació per al primer grup de municipis consta de tres criteris. D’acord amb això, el 75 % és en funció del nombre d’habitants de dret de cada municipi, segons les xifres de població aprovades pel Govern que figuren en l’últim padró municipal vigent, ponderades pels següents coeficients multiplicadors: de més de 50.000 habitants (coeficient 1,40), entre 20.001 i 50.000 habitants (coeficient 1,30), de 5.001 a 20.000 habitants (coeficient 1,17) i un màxim de 5.000 habitants (coeficient 1,00).

Així mateix, el 12,5 % s’assigna en funció de l’esforç fiscal mitjà de cada municipi obtingut en el segon exercici anterior al de la Llei de pressupostos generals de l’Estat corresponent, ponderat pel nombre d’habitants de dret, i l’altre 12,5 %, en funció de l’invers de la capacitat tributària en els termes que establisquen les lleis de pressupostos generals de l’Estat.

Es garantix als municipis i les entitats locals menors de la Comunitat Valenciana que, en cap cas, el finançament que perceben del Fons de Cooperació Municipal serà inferior al que es va rebre en l’exercici 2022.

Quant als municipis amb una població superior de 75.000 persones, en compliment d’una sentència del Tribunal Constitucional i a fi de no causar a estos cap perjuí pressupostari i/o econòmic, se’ls garantix per a este exercici la percepció del mateix import que van rebre del Fons de Cooperació Municipal en l’exercici 2022.

En el supòsit dels municipis que compten amb entitats locals menors, una vegada calculada l’assignació corresponent al municipi conformement a les regles establides, esta es distribuirà entre l’ajuntament corresponent i les entitats locals menors amb les quals compte, en proporció al nombre d’habitants de dret de cada un d’estos.

L’acord arreplega que les diputacions provincials poden adherir-se voluntàriament a la participació del Fons de Cooperació Municipal, i en este cas podran distribuir la seua assignació als municipis i les entitats locals menors utilitzant les regles i els criteris que desenvolupa este acord o adoptar el seu propi règim jurídic i les regles de distribució.

Fecha: 21/06/2024